钦定古今图书集成/历象汇编/庶征典/第013卷 > 《第二表》前人
## 钦定古今图书集成/历象汇编/庶征典/第013卷 > 《第二表》前人

“时泽偶愆，屡勤斋祷；圣衷愈励，曲尽焦劳。将损己以
召休，因退次而贬食。列陈剡奏，尚阙嗣音，在臣列之
靡遑，伏帝阍而再叩。”恭惟皇帝陛下，体居离正，德禀
乾刚。期揉俗以致康，尝纳隍而兴念。七载于此，继获
丰穰；一春而来，或罹愆亢。皇慈深轸，群祀遍修。恐狴
犴乖则亲虑其囚；惧黼黻美则躬变其服。仍损内饔
之举，兼虚正宁之朝。然而礼贵从宜，事难泥古。而况
甫临诞节，交举庆仪，有列辟拜万年之觞，有殊俗修
两朝之好，苟虚彝制，难副群情。伏望少屈渊衷，特从
诚恳，天临广厦，日御常珍。亲事法宫，廓宣于政治；惟
辟玉食，昭示于等威。仰以慰两宫之慈，俯以安群下
之望。